Gege Rasamoely

**Gege Rasamoely** (indraindray soratana hoe **Gégé Rasamoelina** ) dia mpilalao no sady mpamokatra sarimihetsika malagasy. Matetika ny ahafantarana azy ao amin'ny sarimihetsika dia olona masiaka. Anisan'ireo olo-malaza amin'ny tantara eo amin'ny onjam-peo ihany koa izy. 

## Tantaram-piainany

### Ny fanombohany ary ny asa teo amin'ny onjam-peo

Teraka tao Sabotsy Namehana i Gege Rasamoely. Ny taona 1970 no nanombohany teo amin’ny sehatry ny zavakanto. Tamin’ny taona 1978, raha mbola niasa tao amin’ny paositra tao Sabotsy Namehana izy, dia nanomboka nanao hatsikana niaraka tamin’i Zaka Rakotomaharo. Roa taona taty aoriana, dia niditra tao amin’ny Radio Nasionaly Malagasy (RNM) izy, ka niasa tao ho mpanolotra fandaharana, mpanao gazety ary mpilalao  tantara tao amin'ny onjam-peo.

Nandritra ny asany tao amin’ny onjam-peo, dia nandray anjara tamin’ny tantara maherin’ny arivo izy, ka lasa iray amin’ireo feo tena fantatra sy tian’ny vahoaka malagasy. Na dia tsy dia matetika intsony aza ankehitriny, dia mbola mandray anjara amin’izany sehatra izany hatrany izy.

### Asa amin’ny sehatry ny sarimihetsika
Niseho voalohany tao amin’ny sarimihetsika i Gege Rasamoely tamin’ny taona 1996 tao amin’ilay sarimihetsika *An’iza aho*, nosoratan’i Lydiary, vadin’ilay mpanatontosa Solofo José. Io sarimihetsika io dia manasongadina ny olana atrehin’ny ankizy sahirana, ary naseho tany Beijing nandritra ny Andro iraisam-pirenena ho an’ny zon’ny vehivavy.

Nanohy ny làlany teo amin’ny sehatry ny sarimihetsika izy tamin’ny fiandohan’ny taona 2000, tamin’ireo asa famokarana toy ny *Vato Mandoro*, izay nilalaovany niaraka tamin’i Germain Andriamanantena sy Henri Randrianierenana. Nanomboka teo dia nandray anjara tamin’ny sarimihetsika manodidina ny dimampolo, na lava na fohy, ary koa tamin’ny andian-tantara amin’ny fahitalavitra maro izy.

Miara-miasa amin’ireo mpanatontosa vahiny ihany koa izy, anisan’izany i Michel Boulanger. Ny sarimihetsika nandraisany anjara: *Imanitrala* nosoratan’ilay mpanatontosa Andry Ranarisoa, dia nandritra ny fety iraisam-pirenena maro toy ny Festival de Cannes 2023 sy Festival Vue d’Afrique 2023.

### Zava-bitan’i Gege Rasamoely sy asa vao haingana
Ankoatra ny asany amin’ny maha-mpilalao sarimihetsika azy, Gege Rasamoely dia efa nanatontosa andian-tantara amin’ny fahitalavitra maromaro, anisan’izany ny *Sangodim-panina*, izay heverina ho iray amin’ireo asa famokarana malaza indrindra nataony.

Tamin’ny taona 2018, dia nandray anjara tamin’ilay sarimihetsika *Gisa Mainty*, novokarin’ny Scoop Digital, izay miresaka lohahevitra ara-tsosialy sy ara-politika eto Madagasikara. 

Tamin’ny taona 2023, dia nahazo ny loka ho “mpilalao masiaka indrindra” izy nandritra ny Novegasy Awards, lanonana iray manome loka ireo mpanakanto amin’ny sehatry ny sarimihetsika malagasy. 

Tamin’ny taona 2025, dia nahazo mari-boninahitra nandritra ny Madagascar Film Festival (MFF) izy, hetsika nokarakarain’ny Minisitera misahana ny Serasera sy ny Kolontsaina sy ny Ivon-toeran’ny Sarimihetsika sy Sarimiaina Malagasy (ISSM), ho fanomezam-boninahitra azy noho ny fandraisany anjara lehibe teo amin’ny sarimihetsika nasionaly.

## Ireo tantara nolalaoviny

* 1996 : *An’iza aho*, nosoratan’i Lydiary
* 2000 : *Vato Mandoro*
* 2018 : *Gisa Mainty*, novokarin’ny Scoop Digital
* 2023 : *Imanitrala*, nosoratan’i Andry Ranarisoa
* Andian-tantara : *Sangodim-panina*

## Loka sy mari-boninahitra

* Loka ho “mpilalao masiaka indrindra” – Novegasy Awards (2023)
* Mari-boninahitra manokana – Madagascar Film Festival (2025)

## Loharano